Proposta taxxa 'Ewropea' fuq il-fjuwil tal-avjazzjoni…tħassib għal żieda ta' 6% fil-prezzijiet tal-ivvjaġġar bl-ajru Minn Victor Vella Sorsi qrib is-settur tal-avjazzjoni f'pajjiżna u anke madwar l-Ewropa jinsabu mħassbin hekk kif fl-aħħar sigħat ġie konfermat dak li ilu jinstema għal dawk l-aħħar ġimgħat, jiġifieri li l-Kummissjoni Ewropea għandha pjani imħejjijin biex tagħmel tassazzjoni mifruxa fuq il-fjuwil tal-avjazzjoni, liema fjuwil sa issa hu eżentat mit-tassazzjoni. Dawn il-pjani li mistennija jitħabbru fi ftit jiem oħra, għalkemm mhux eskluż li jistgħu jinbidlu, qed jitqiesu minn sorsi qrib is-settur tal-avjazzjoni bħala li 'jista' jkollhom effett negattiv fuq l-industrija tal-avjazzjoni, fi żmien meta din qed tirkupra mid-daqqa tal-pandemija". L-istess sorsi spjegaw li quddiem tassazzjoni bħal din ma jarawx għajr triq oħra li jkun hemm żieda fil-prezzijiet tal-ivvjaġġar. Sori qrib l-avjazzjoni f'Malta qalulna li "dak li smajna fl-aħħar sigħat, kienu ilu jinstema' għal dawn l-aħħar ġimgħat. Kien hemm min kien qed jaħseb li dawn ma kinux se jidħlu fis-seħħ fi żmien qasir minħabba li l-pandemija affettwat b'mod qawwi is-settur tal-avjazzjoni u ġabitu fix-xejn. Minn dak li qed jinstema' issa, qed naraw pjani li jinkorporaw taxxa mifruxa fuq il-fjuwil tal-avjazzjoni. Meta ninsabu qed nibdew nirkupraw bil-mod, taxxa bħal din se jkollha effett negattiv fuq l-industrija tal-avjazzjoni. Żgur li se jkun hemm bżonn għajnuniet biex l-industrija tal-avjazzjoni tilqa' għal dan. Qed nitkellmu fuq settur li fih hemm kompetizzjoni qawwija. Taxxa bħal din, li nifhmu li qed issir minħabba l-miri ta' tnaqqis ta' gassijiet serra sas-sena 2030, li jridu jonqsu b'55 fil-mija, se twassal għal problemi ġodda f'din l-industrija, li għadha qed tibda tqum fuq saqajha." L-istess sorsi qalulna li "fil-jiem u l-ġimgħat li ġejjin l-industrija tal-avjazzjoni f'Malta u anke fl-Ewropa se jkunu qed jevalwa l-impatt qawwi li se jkollha din it-taxxa. Qed nitkellmu fuq €300 għal kull elf litru. Din tfisser li l-prezz tat-titjiriet irid jogħla b'aktar minn 6 fil-mija. Żidiet bħal dawn jistgħu jwasslu għal tnaqqis fil-passiġġieri". Il-proposti tal-Kummissjoni Ewropea qed jimmiraw għal tassazzjoni ġdida fuq il-fjuwil tal-avjazzjoni minħabba li sa issa dan kien eżentat mit-taxxi. Kollox qed jindika li dawn il-proposti li għad iridu jitħabbru se jidħlu fis-sena mis-sena 2023 u se jibdew jiżdiedu gradwalment kull sena fuq perjodu ta' għaxar snin. L-istess sorsi meta mistoqsijin dwar fjuwils li huma meqjusin aktar sostenibbli u li jniġġżu anqas, qalulna li "mhux faċli taqleb għal fjuwil sostenibbli biex jitnaqqsu l-emissjonijiet. Dan għax dawn it-tip ta' fjuwils huma għaljin. Filfatt l-użu tagħhom tista' tgħid li hu baxx ħafna. Jista' jkun li forsi jkun hemm għajnuniet biex dan jintuża aktar, jew forsi jkun hemm pjani biex dan it-tip ta' fjuwil jibda' jintuża aktar u għal dak ikun hemm inċentivi.